"Setswana Puo ya Gae (HL)/P2 5 DBE/Ngwanaitseele 2022 NSC – Kaedi ya go Tshwaya KAROLO YA B: PADI POTSO 6: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. LEBA SEIPONE – Kabelo Kgatea  Ke boammaaruri jo bo ka se ganediweng ka gope gore botlhoko ga bo ke bo nnela ruri mo mothong, ka yo o simololang ka botlhoko o feleletsa ka monate.  Motswagauteng o simolola ka botlhoko ka go latlhwa ke mmaagwe le go mo romela kwa go mosadimogolo Ijelele ka monna wa tekisi jaaka sephuthelwana. Se, ke botlhoko jo Motswagauteng a itemogelang bona jaaka lesea.  O godisiwa ke monnamogolo Puso le mosadimogolo Ijelele ntle le tlhokomelo ya motsadi yo o mo tlisitseng mo lefatsheng ka a sa le monnye. O ya sekolong a sa itshasa sepe kana a itshasitse oli e e nkgang ya motšhini o o rokang.  O ne a sotlwa ke ditsala ka ntlha ya tshobotsi ya gagwe. O ne a bidiwa ka maina a tshotlo e bong lekutwana, morwa le Rooijan Morolong. Se ke maitemogelo a a botlhoko a a goletseng mo go ona.  Morago ga loso lwa ga Puso le Ijelele, o nna mo tsholong e e makgwakgwa ya ga malomaagwe e bong Mosala. O mo latofatsa ka go bo a timeditse podi, mme o mo itaya mo go botlhoko go fitlha a inaya naga.  Motswagauteng o selwa ke banna ba ga Mokwepa a wetse mo serameng sa kapoko e e neng e letse e wele ka maatla, sa mo tsena mo marapong a bo a palelwa ke go ema, mme a wa ka mokwatla ga re tshoo! A botlhoko jo bo kalo!  Mokwepa o ne a tla le basadi ba bararo ba maratagolejwa, mme a apolwa go sekasekwa mmele. Go ne ga fitlhelwa matsadi a kubu ya ga Mosala mo mmeleng, mme ba laelwa go netefatsa gore e re pele ga malatsi a mararo a wela, a bo a setse a fodile jaaka Mokwepa a ba laetse.  Mokwepa o ne a laletsa tsala nngwe ya gagwe go tla go netefatsa motswasetlhabelo ka le le latelang ka a santse a tlhola gore a ga go bogole bope mo go Motswagauteng. O ne a mmegela gore e bile o tshwanelwa ke go oketsa tlhotlhwa ka e bile e le lebusumane mme moriri wa gagwe e le dipheko. Motswagauteng a ikotlhaela go sikana le batho ba bantsho. Se, ke matlhotlhapelo a a itemogetseng ona.  Fa a sena go tshaba kwa ga Mokwepa, o tsena mo toropong ya Foreiborogo kwa a neng a kopana le basimane ba mebila gona. Ba ne ba leka go mo kgothosa keetane e a e filweng ke mmaagwe, mme a lwa nabo go fitlha a e bona gape ka ntlha ya fa ba ne ba phatlaladiwa ke mapodisi.  Kutlobotlhoko e nngwe e a itemogelang yona ke go sa amogelwe ke setšhaba sa kwa gaabo fa se ne se mo kgoba mo tekising e e neng e ya kwa Huhudi. Mokgweetsi wa tekisi o ne a bolela fa leburu e le leburu go sa kgathalesege gore le phela le batho kgotsa jang gonne phokoje ga a ke a latlha mosesele e le wa yona.  Motswagauteng o ne a utlwisiwa botlhoko ke go tlhaolwa ke batho ba a tsholwang nabo ka ntlha ya tshobotsi ya gagwe.  Kwa Foreiborogo, o teketwa ke batho ka ntlha ya fa a ne a thusa mosadimogolo wa mosweu yo o neng a phamoletswe sekgwama sa madi. O teketwa jaana ka a supeditse mapodisi kwa legodu le iphitlhileng gona. Kwalololo e ileditswe Phetla"